《沙辘行》
清代·刘良璧

晓出彰山北，北风何凄凉。晚入沙辘社，社番何踉跄。

十年大甲沙，作歹自惊惶。牛骂及大肚，挺而走高冈。

蠢尔无知番，奋臂似螳螂。王师一云集，取之如探囊。

忆此沙辘社，先年未受创。王丞为司马，抚绥得其方。

孙公为副臬，恤赏不计量。为言北路番，无如沙辘强。

马牛遍原野，黍稷盈仓箱。麻踏如飞健，牵手逞艳妆。

倘为千夫长，驭之楫疆场。张弓还挟矢，亦可壮金汤。

奈何逢数奇，职守失其纲。劳役无休息，铢求不可当。

穷番计无出，刳肉以医疮。支应力不给，势促乃跳梁。

一朝分箭起，焚杀自猖狂。蛮声振半线，羽镞若飞蝗。

调兵更遣将，荡平落大荒。危哉沙辘社，几希就灭亡。

皇恩许迁善，生者还其乡。番妇半寡居，番童少雁行。

嗟乎沙辘番，盛衰物之常。祗今防厅廨，荒烟蔓道旁。

造物宁恶满，人事实不臧。履霜坚冰至，易戒恶可忘。

夜深风飒飒，独坐思茫茫。司牧人难得，惘然太息长。